**העמק דבר שמות פרק א**

(ז) **וירבו. גדלו ונעשו כשהן קטנים גדולים, רשב"ם(א):**

ויעצמו. שהיו בעלי עצם תקיפין, ראב"ע. ובאשר דרך היולדות תאומים להיות הוולדות חלושי המזג, אבל במצרים אף על גב שהשריצו הרבה בנים כאחד מ"מ היו חזקים באבריהם, וכן לענין גדלות דרך הבנות כשמתחילין ללדת בנעוריהן נעשין חלשין וחולין, וכן הזכרים אם משתמשים בימי נעוריהם באברי ההולדה מחלישים כח בריאותן, אבל במצרים לא הזיק כ"ז מאומה:

*ותמלא הארץ אתם. אם היה הכוונה ארץ גושן, מהם מיבעי, וכן ת"א מנהון, אבל לשון המקרא אותם, בא ללמד דלא ארץ גושן לבד שהיה מיוחד לישראל ומלאה מישראל לבד, אלא אפילו כל ארץ מצרים שהיה עיקר ישיבת עם מצרים מכל מקום מלאה הארץ את ישראל, ומשמעות אותם עמם, כמש"כ בספר ויקרא י"ז ה' עה"פ וזבחו זבחי שלמים לה' אותם, והיה כל מקום פנוי שמצאו ישראל לקנות ולדור נתישבו שמה. והיינו דכתיב במכת בכורות ופסח ה' על הפתח, הרי שהיו הרבה בתי ישראל בקרב בתי מצרים, והכי איתא בירושלמי פסחים פ"ה ה"ה והיה קולו הולך בכל ארץ מצרים וכו'. ואף על גב שיבואר להלן ב' כ"ה וג' ז' שפרעה נגש לישראל ולחצם לדור במיצר כדי להשפיל דעתם, מ"מ היה באופן שנשארו בקרב ערי מצרים בין בתיהם. ובא הכתוב להקדים בזה סיבת שנאת מצרים וגזרת המלכות, ומחשבת חשד מה שלא עלה על דעת ישראל, כל זה בא משום שבקשו לצאת מרצון יעקב אביהם שישבו דוקא בארץ גושן, כדי שיהיו בדד ונבדל ממצרים כמש"כ בפ' ויגש [מ"ו ד'], אבל הם לא רצו כן. ובש"ר [פ"א י'] איתא עוד משמת יוסף פסקו מלמול, והוא תמוה מה גרם מיתת יוסף לזה, אלא כמש"כ דכל זמן שהיה יוסף חי לא הניח לעדת ישראל לדור בקרב מצרים, ע"כ שמרו מילה, אבל משמת יוסף וקבעו דירתם גם במצרים כולה, ומש"ה פסקו מלימול שאמרו נהיה כמצרים, דאחר שקבעו דירתם בקרבם מצאו טוב להם להשתוות למצרים ולא יהיו ניכרים שהמה יהודים, ומשום זה ביאר המדרש שהפך ה' לבם לשנוא עמו. וכבר ביארנו בס' בראשית [ט"ו י"ג] עה"פ כי גר יהיה זרעך וגו' אשר היא הסבה שבכל דור ודור עומדים עלינו לכלותנו, בשביל שאין אנו רוצים להיות כגרים ונבדלים מן האומות:*

**(ט) עם בני ישראל. לשון עם משמעו מנהג בפני עצמו כמש"כ בס' בראשית כ"ח ג', דאע"ג שהרבה רצו להתחקות אל מעשי מצרים, מכ"מ מן הנמנע שיהיו כלם נוהגים כמצרים, וזה היה נותן לדמות כי שונאים אותם, כעלילת המן בשעתו:**

(יב) ויקוצו מפני בני ישראל. עוד היו מקצה חייהם שראו החשובים שבהם, אנשים גדולי הערך, והיו נחשבים המצרים לנגדם כפחותי הערך וכקוצים, וכן הפי' בס' במדבר ריש פ' בלק. וגם זה להיפך ממה שהיה בראשונה ששמחו מצרים בחכמת ישראל כמש"כ בס' בראשית מ"ה ט"ז, אבל כשרצה ה' היטה דעת מצרים לשנא את ישראל בשביל חכמתם והשתדלו להקטין דעתם ע"י דירה דחוקה כמבואר להלן ג' ז' וט', ובס' דברים פ' ביכורים [כ"ו ז'] כתיב ואת לחצנו זה הדחק ע"ש:

(יג) בני ישראל בפרך. נתכונו להעביד את החשובים שבישראל בעבודה, וזה היה מפרך את גופם שלא נסו בעבודה כלל, וגם היה משפיל נפשם וכבודם:

(יד) וימררו את חייהם וגו'. אחר שהחלו להשתעבד בגדולי וחשובי הערך באיזו עבודה, הוסיפו עוד למרר חייהם בעבודות נמבזות וקשות, כמו בחומר ובלבנים ובכל עבודה בשדה, שהם עבודת האיכרים ואינם נעשים כלל ע"י גדולי הערך:

(טו) אשר שם האחת שפרה. לפי הפשט שהן שמותיהן, ע"כ לא הנה בלבד היו מילדות בכל ישראל אשר גרו בכמה ערים, **אלא הן היו המילדות הראשיות**, וע"פ פקודת פרעה עליהן יצוו לכל המילדות אשר תחתיהן. והדרש ידוע ומבואר בפרש"י, ויצא הדרש מדכתיב שתי פעמים ויאמר, אלא אמירה הראשונה היה אשר יודע מעשה המילדת, שאחת משפרת את הולד והשנית פועה עליו, ועתה ויאמר עוד בילדכן וגו', וגם לזה הדרש הוא הזהיר את המילדות הראשיות, והנה יזהירו את המילדות אשר תחתיהן, ועי' מקרא י"ח:

(יז) ותיראן המילדות וגו'. לא ב' המילדות הראשיות לבד, אלא כל המילדות יראו מפני העונש בידי שמים על שפיכות דמים, ומש"ה כתיב את האלהים, ולא כתיב את ה' שלא כולן הגיעו לידי מדרגה זו, וע' מש"כ להלן ט' ל':

(יח) מדוע עשיתן וגו'. לא שאל מדוע לא עשו כדבריו להמית בידים, שעל זה היה התשובה פשוטה בדין ישראל דעל שפיכות דמים יהרג ולא יעבור, ואין להם רשות בשום אופן לעשות כן, אבל מדוע הם מסכנות את עצמן להחיות את הילדים, והרי אין החיוב להסתכן בעצמו כדי להחיות את אחרים, דמאי חזית דדמא דחבריה סומק מדידיה:

(יט) בטרם תבוא אליהן וגו'. וראו היולדות תחלה כי הולד חי, ואין אנו נקראים בשביל היולדות אלא כדי להחיות את הולד כשאירע לו איזה סיבה שנצרך לכך, ואם לא נחיה אותם בהשתדלות לא יקראו אותנו כלל, ויעשו בעצמן כל צרכי הולד:

**העמק דבר שמות פרק ב**

(ה) על היאור. ביאור מיבעי, אבל באשר היו הרבה אנשים ונשים רוחצות ביאור, ואין דרך בת מלך לרחוץ עמהם, על כן כשירדה היא נסתלקו כלם מן היאור ונמצאת היא רוחצת בכל היאור, וזהו דיוק הלשון על היאור, והיה זה לצורך הענין כדי שלא יראו אחרים מה שהיא עושה עם הילד:

ונערותיה הולכות וגו'. היה השגחה פרטית שלא יהיה נודע לפרעה ולשריו כל הנעשה שהצילה בת פרעה ילד מן היאור, והיה ההשגחה שבאותה שעה היו נערותיה הולכות ומטיילות סמוך ליאור בגובה החוף, ולא ראו מה שעשתה אדונית שלהן במורד:

ותשלח את אמתה. תיבה זו אינה מדויקת בין למ"ד ידה בין למ"ד שפחתה, דלמ"ד ידה היה לכתוב זרועה, או אמתה בפת"ח ודגש במ"ם, ולמ"ד שפחתה היה ראוי לכתוב שפחתה, אלא שני המשמעות נכלל בפשט המלה, היינו ששלחה את שפחתה שנשתיירה אצלה לאיזה דבר, והיא בעצמה שלחה ידה ותקחה, ומשום זה לא נודע דבר:

(ו) ותראהו את הילד והנה נער. כסבורה שמצאה ילד שנולד באותו יום או יומים, והנה הוא נער, דבן ג' חדשים מקרי נער לגבי בן יומו, ומזה הבינה, כי מילדי העברים זה. ודרך העברים להשתדל ולחפש עצות להציל כפי האפשרי, ע"כ עלה ביד אמו להצפינו איזה משך, עד שהוכרחה באחרונה להניחו כאן, משא"כ אלו היה מצרי אם היה ראוי להיות נשלך ליאור כבר השליכוהו ביאור בהיותו ילד, ומש"ה גם כן ותחמול עליו. דילד לפני שלשים יום אין לב הוריהן ורואיהן אונן עליו, שהרי לא יצא מספק נפל, משא"כ כשראתה נער, שכבר עלו עליו ירחים גברה החמלה עליו:

(ח) ותלך העלמה. שנתעלמה מן האדונית, ולא שבה בחזרה עם אם הילד, והיתה האדונית משלמת לה עבור השירות והזריזות לעשות רצונה, ע"כ לא שבה אליה, והיה זה ג"כ להראות לשרים מדת העברים העושים צרכי השרים שלא לבקש ולא לקבל שכר על מלוי רצון:

(י) ותקרא שמו משה. ראיתי בשם הרב ר' שמואל נ"י במדינת בעהיים, דבלשון מצרי תיבה זו כצורתה משמעו ילד, וילד המלך נקרא במדינה הילד, באשר הוא ולד יולד למדינה, והוא ביאור נכון, ופירשה הטעם שהוא ילד שלה. [והרי"א פי' ותקרא היא אמו יוכבד, וזהו נגד חז"ל ברבה ויקרא פ"א [ג'], וגם נגד הד"א שהיה לבן לבת פרעה, ועליה לקראו בשם]:

כי מן המים משיתהו. הרי הוא כאלו נטבע במים, ואין לאביו ואמו חלק בו, ואני אם הילד, וזה הענין נקרא באמת קנין האדם, כמו שביארנו בשירת האזינו בפסוק אביך קנך יע"ש. ולפי דברינו אין שם משה יחס לתיבת משיתהו, אלא הענין הוא טעם על השם משה, ומ"מ כך דרך לשה"ק לכתוב לשון נופל על לשון, וכמו שביארנו בס' בראשית ד' כ"ה, ויקרא י"ג י' ע"ש:

(יא) מכה איש עברי. הכהו לא בשביל איזה עצלות וכדומה אלא בשביל שהוא עברי, אבל הוא מאחיו:

(יד) הלהרגני אתה אומר עלי רשע, איך אין אתה ירא לקרות אותי רשע, אין זה אלא שלהרגני אתה אומר ולא ארד עוד לחייך, ובזה מצא הרשע את עוונו, דבשביל שקרא אותו רשע היה רחוק ממנו למסרו למלכות שהוא סכנת נפשות ממש, אבל מצא עלילה לחשוב כי משה חושב להרגהו, וא"כ הבא להרגך השכם והרגהו, וזהו דרך רשעים בכל עת למצוא טענה על רשעותם:

(טו) וישב בארץ מדין. האי ישיבה עכבה זמן רב כמש"כ הרא"ש בסוכה פ"ד [סי' ג'] דיש ישיבה דמשמעו עכיבה:

(טז) ותדלנה ותמלאנה. רבוי דברים, ומה היה חסר אם כתב ותבאנה להשקות, אלא הסביר המקרא הטעם שבאו הרועים ויגרשום, בשביל שהיה עסק ההשקאה מרובה לדלות ולמלאות, והיו הרועים מתאחרים בגללן:

(יז) וישק את צאנם. ג"כ בלשון זכר, שהשקה גם את צאן הרועים, וכ"ה ברבה מדכתיב וישק את הצאן, צאנינו לא נאמר אלא הצאן שאף צאן הרועים השקה ובזה הושיע את הבנות:

(יח) אל רעואל אביהן. אבי אביהן, והוא היה איש מדיני וידוע יותר מאביהם יתרו, שלא היה עדיין ידוע וחכם כ"כ, ע"כ לא נכתב כאן שמו, עד שנתחכם ונתגדל הרבה:

(כ) קראן לו ויאכל לחם. זהו דבר איש מדיני, דהעושה בשל חבירו צריך לשלם לו אפילו לא שכרו אותו:

(כג) וימת מלך מצרים. והיה באותו יום יום מנוחה מן העבודה כדרך המלוכה, שהיו כל שרי פרעה טרודים בהספדו, וגם את עבדיו העברים הניחו בזה היום, אז, ויאנחו בני ישראל מן העבודה. שבכל הימים לא הניחו להם לחקור ולהתיעץ על צפוניהם ולהתאנח ע"ז מקוצר רוח ומעבודה קשה, אבל בזה היום היו מתאנחים ע"ז הרבה מה יהיה בסופם, וכי לעולם יהיה כן ח"ו:

ויזעקו. נתקבצו כולם למקום אחד והסכימו לעמוד לתפלה ולצעקה:

(כה) וירא אלהים את בני ישראל. ראה גם מה שלא שמע, היינו פרישות ד"א, שלא מצאו לבבם לצעוק ע"ז לפני ה', אבל הקדוש ברוך הוא ראה, היינו שהסביר המגיד, וירא את ענינו זו פרישות ד"א, כמש"כ וירא אלהים וגו', ואת עמלנו אלו הבנים שנאמר כל הבן הילוד וגו', וגם זה לא צעקו כלל, שהרי היה מעשה לפני שמונים שנה וכבר בטל גזרה זו, ולמאי יצעקו ע"ז, אבל הקדוש ברוך הוא ראה אז, וע"ז כתיב כאן, וידע אלהים. פקד עתה דבר הבנים. וכתיב שם עוד ואת לחצנו זו הדחק כמש"כ וגם ראיתי את הלחץ אשר מצרים לוחצים אותם, והענין שידוע דדירה מרווחת מרחיב דעתו של אדם וכן להיפך דירה דחוקה והרבה בני אדם ביחד משפיל דעתו של אדם, והיה פרעה משתדל להשפיל דעתם של ישראל, והיה לוחץ אותם במקום אחד, **וגם על זה לא היו צועקין כלל כי מי שדעתו שפלה אינו משכיל ומבין אשר אפשר היה לו להיות דעתו גבוהה**, אבל הקדוש ברוך הוא ראה וידע מזה וגם ע"ז כתיב וידע אלהים, ידע כח בני ישראל שהם בעלי דעת ועם חכם ונבון, אלא פרעה לוחץ אותם והדוחק ועניות מנוול דעתן. נמצא ביאר הכתוב כמה סיבות שהעיר רחמי הקדוש ברוך הוא לגאולה, ראשית הוא התפלה אף על גב שלא היתה כסדר נכון, אבל רחמנא ליבא בעי כדאי' במ' סנהדרין ד' ק"ו, שנית נאקה שלא בתפלה רק מתוך צרה והרי המה בני אברהם יצחק ויעקב, שלישית ראה דברי סתרים, רביעית פקד עון טביעת הבנים, חמישית פקד השפלת דעת ישראל, וזה היה העדר לכבודו ית' אשר עמו שנקראים על שמו, יהיו נמוכי הדעת כ"כ, ופרעה גרם כל זה, ע' ירו' תענית פ"א ה"א מתוך חמשה דברים נגאלו ישראל ממצרים כו' באופן אחר:

**העמק דבר שמות פרק ג**

(ה) של נעליך מעל רגליך. ואם כי הדבר כפשוטו כמו שאסור בנעילת הסנדל בבהמ"ק כך כל מקום גלוי שכינה, מ"מ יש בזה כונה נפלאה כעין משל ונמשל, וככל הדברים שעניני גשמים מורים על עניני רוחנים. וכבר נתבאר בס' דברים בענין חליצת מנעל של היבם שהוא ענין התפשטות הגשמית, שלא יהא הולך אחר רצון וטבע האדם כלל, כ"א מופרש כולו לשמים, כדרך אדם המעלה אשר שמו אדם בעצם כמו שביארנו בפ' מעשה בראשית א' כ"ו, מיהו שם בענין חליצת המנעל אינו אלא לשעה, באשר שאין כל אדם מחויב לעמוד בזה האופן כל ימיו, ולא כל אדם זוכה לכך, אלא לצורך המצוה היה מחויב בכך כמבואר שם, אמנם מי שרוצה להתקרב לשכינה מחויב לחלוץ מנעלו, היינו לבוש הטבע, ועי' להלן ד' כ"ד:

כי המקום אשר אתה עומד עליו וגו'. גם בפי' המקום הוא משל, והנמשל הוא ערכו של משה גבוה מאד, וכאמור מי יעלה בהר ה' ומי יקום במקום קדשו נקי כפים ובר לבב וגו', וע' מש"כ בס' בראשית י"ח ל"ג ול' כ"ה במשמעות מקום כמה פעמים. ופי' אדמת קודש בנמשל, היינו שגם טרם פרישותו הוא מקודש מרחם לנבואה ונוצר לגדולות, ע"כ חלה בנקל פעלו להתקדש ולפרוש מן העולם ומלואו. והנה בלי ספק שמשה רבינו קיבל עליו בשמחה רבה זה הענין, ונשל נעלו, במשל ובנמשל, והכין עצמו לנבואה, מעתה הנה סר לראות מדוע לא יבער הסנה, והשיבו הקדוש ברוך הוא

*(ו) ויאמר אנכי אלהי אביך אלהי אברהם וגו'. כבר נתבאר בס' בראשית כ"פ, שהקב"ה התנהג עם האבות למעלה מן הטבע עם כל אחד בפרט אחד, היינו עם אברהם אבינו במלחמה ומגן לפני כל קמיו, וזה היה בזכות התורה שלמד אברהם אבינו בכח למעלה מהטבע, באשר לא היה לו רב והוא שם לילות כימים ונבעו כליותיו חכמת התורה, ועם יצחק בפרנסה, ובזכות עבודה שהיה עולה תמימה וגם עסק בתפלה כל ימיו, ועם יעקב במדת השלום למעלה מן הטבע, בזכות גמ"ח שהיה יעקב עושה בזה למעלה מן הטבע, ושמירת מדת השלום בהפלגה, ע"כ היה ההשגחה עליו בזה בהפלגה, וזה משמעות אלהי אברהם אלהי יצחק אלהי יעקב, לכל אחד הנהגה בפ"ע, אמנם כן דמכ"מ היה ההשגחה על כל אחד בשלשה פרטים הללו, דגם אברהם היה מושגח בפרנסה ובשלום, וכן יצחק וכן יעקב בשני דברים האחרים, רק שזה היה בדרך הטבע בהשגחה פרטית, שהרי אברהם אבינו נתברך בפרנסה אבל לא בדרך נס, כי בשעה שהלך למצרים ונתעשר היה בדרך המצאה והשגחה פרטית, וכן יעקב אבינו מבואר בספר הישר מלחמותיו הגדולים עם אנשי כנען והוא ניצל ולא נתפרש בתורה, היינו משום שלא היה בדרך נס נגלה אלא בנסתר בהשגחה פרטית, וזהו הכנוי להלן אלהי אבותיכם, היינו הנהגה פרטית בכלל עם כולם, לבד שהוא אלהי אברהם ביחוד במלחמה ואלהי יצחק בפרנסה ואלהי יעקב בשלום, לפי מדת כל אחד ואחד שהוא התנהג למעלה מטבע האדם, אם בתורה אם בעבודה אם בגמ"ח ואהבת השלום, וכאן הודיע הקדוש ברוך הוא למשה בכלל טעם מדוע לא יבער הסנה:*

**אלהי אברהם. בהשגחה נפלאה בדרך נגלה בזה הפרט המיוחד לו כאמור, אלהי יצחק וגו'. והוא תשובה כללית שלכן אין הסנה נבער מלבת אש הגזירות, כי השגחתי פועלת בזה. ומעתה אחר שהודיעו, עוד היה למשה מקום להסתכל באש איך נעשה הדבר שהאש אינו נאחז בסנה, והיה מבין דרכי השגחתו איך נשמרים ישראל מכליון, אבל אחר ששמע משה כי אך מעשה האלהים בעצמו הוא, ויסתר משה פניו. לא בקש לשום עין על הלבת אש שבתוך הסנה:**

כי ירא מהביט אל האלהים. לא מצא לב להסתכל איך הקדוש ברוך הוא מנהיג את עולמו, ואח"כ כשנתגדל וביקש לדעת דרכיו מנע ממנו הקדוש ברוך הוא, וכדאיתא בגמ' ברכות דף ז' א' כשרציתי לא רצית כו', וגם אז לא ביקש משה אלא בשביל ישראל כאשר יבואר שם להלן ל"ג י"ח ול"ד ד' ברצות ה', אמנם עתה שוב לא נסתכל לדעת איך הקדוש ברוך הוא מנהיג תכונת הצרות ומשגיח על כמה מישראל לטובה ועל כמה לרעה, ולא נדבר עוד בזה, רק שהחל הקדוש ברוך הוא להיות מדבר בגאולה:

(טו) *אלהי אבותיכם. בדרך הטבע רק בהשגחה פרטית בכל דבר שנדרש לשלשה אבות כמש"כ לעיל ו':*

*אלהי אברהם. בדרך נעלה המיוחדת לאברהם והוא מה שנוגע למלחמה עם רודפיו:*

*אלהי יצחק. בדרך נעלה המיוחדת ליצחק היינו בפרנסה:*

*ואלהי יעקב. בדרך נעלה המיוחדת ליעקב היינו בשלום, וזה השם שיש בו כל הכחות כולם הוא שלחני, ובאיזה אופן מאלו הכחות תהיה הגאולה, ע"ז היה המאמר הקודם אהיה שלחני:*

(יח) ושמעו לקלך. מה שאתה בעצמך תדבר אז ישמעו הזקנים וילכו בעצמם, ואז יהיה סדר הגאולה כפי שאומר הקדוש ברוך הוא עתה, אבל אח"כ נשתנה בכמה דברים ממה שאמר הקדוש ברוך הוא כאן למשה כאשר יבואר, והשנוי בא מסרבנות של משה, שאלו לא היה מסרב ומשה בעצמו היה מדבר ושכינה מדברת מתוך גרונו, היה מתקיים כדבר ה' ושמעו לקלך, אבל כאשר דבר אהרן ולא שמעו הוד קול משה כלל, שוב לא באו הזקנים, ונשתנה סדר הגאולה והדיבור לפרעה כאשר יבואר, וזהו דיוק דבר ה' ושמעו לקלך ולא לדבריך, היינו קולו ממש:

נקרה עלינו. מלשון ויקר אלהים כפרש"י, ולא כת"א אתקרי עלנא, ועי' להלן ה' ג', ולא היה בזה הסדר שום דבור ה' לפרעה, רק המה משה והזקנים מספרים לפרעה שהקב"ה נראה אליהם, והראה בזה שמוכן להשגיח עלינו ולהפיק רצון כדרך אור פני מלך מלכי המלכים הקדוש ברוך הוא, ולשון עלינו במשמע על זקני ישראל המדברים, וע"כ מבקשים מעצמם מפרעה. ועתה אחר שכן הראה לנו אלהינו חיי רוחנו:

נלכה נא דרך שלשת וגו'. להודות לו ולברכו על הטוב והחסד, ומה שצוה הקדוש ברוך הוא לומר כן שילכו רק דרך שלשת ימים ולשוב, מובן שהיה כדי שיגיע לשאלת כלים בשפע רב, וגם כדי שיגיע מזה לרדיפה אחריהם ויצא מזה קריעת ים סוף, אבל לא צוה ה' לומר משמו שילכו דרך שלשת ימים, שהרי מפי ה' לא יצא דבר אשר לא יהיה כן, אלא המה מעצמם מבקשים זה המשך, ויכול להיות שאח"כ לא יניחם הקדוש ברוך הוא לשוב כלל, **וע"ע להלן ה' ג':**

(כ) והכיתי את מצרים וגו'. לפי זה המאמר משמע שתיכף כשלא יניח פרעה את ישראל, יביא עליו המכות עד שישלח, אבל לא היה כן לבסוף, וכ"ז נשתנה מחמת שנשתנה הדבור ושמעו לקלך, כאשר יבואר:

(כא) ונתתי את חן העם הזה. הבטיח בכאן ענין החן ושאילת כלים, באשר שהיה מוכן להחל וכלה, אבל אחר שנשתנה, ונשתהה הדבר עד משך רב אחר גזרת התבן, ואחר כך החלו המכות, ע"כ הוצרך הקדוש ברוך הוא לחזור ולהזהיר בשעת מעשה, וגם היו שינוים גם בזה המאמר של שאלת כלים ויבואר שמה ברצות ה':

*(כב) ושמתם על בניכם ועל בנתיכם. שלא היו יכולים לבקש אלא כפי הצורך ולא יותר מן הצורך, שלא יהא ניכר כי נוטלים שלא ע"מ להחזיר, ע"כ יעץ ה' שכל כך יקחו אפילו יותר מצרכי עצמם אלא ישימו על הבנים והבנות, אפי' שאין כן דרכם להתלבש כ"כ, אך רק כדי להציל מידם תשימו גם על הבנים גם על הבנות. נמצא היה דבר ה' בסדר יציאת מצרים, אשר משה בעצמו יהא המדבר, ולקולו יתעוררו כל הזקנים שלוחי ישראל לילך אל פרעה, והיה בזה מסירות נפש ואמונה שלמה שיהיו בזה כדאים לנס נגלה,* והיו אומרים אל פרעה כי ה' נראה לישראל, ומש"ה מבקשים ממנו שיניחם לילך למדבר להקריב לה', וכאשר יסרב בדבר ישלח ה' את ידו בכל נפלאותיו, אבל לבסוף לא נעשה כן, כי אחר שלא שמעו לקול משה כי אם אל קול אהרן, לא מצאו לב להאמין באמונה שלמה שימסרו נפשם לילך לפרעה, וע"כ לא היו ראוים באותה שעה לנס נגלה, עד שנתהוה גזרת תבן, ובזה היו כל מצרים ראוים לעונש כאשר יבואר להלן, והגיעו הנפלאות של המכות לא מצד הכנת ישראל אלא מצד שראוים היו לעונש נגלה. ועוד היו שינוים בדברם אל פרעה, והכל הוא תוצאות השנוי שהגיע ע"י שסירב משה בענותנותו:

**העמק דבר שמות פרק ד**

(א) ויען משה. עניה הוא בקול כמש"כ בס' בראשית י"ח כ"ז ע"פ הגמ' סוטה דף ל"ב, הנה כשסירב משה בראשונה לאמר מי אנכי, היה זה מדרך המוסר כמו שעשו כן ישעיה וירמיה, וכששאל בשני' מה אמר אליהם, שאל כהוגן לצורך הענין, אבל כשבא לסרב עתה הבין שאינו מדרך המוסר לבא בדברים כאלה לפני ה', אבל מדת הענוה ושפלות גברה עליו כ"כ עד שראה עצמו מוכרח לצאת מגדר המוסר ודרך ארץ, והצר לו מאד והרים קול בכיה לאמר מה יעשה ואין בכחו להקים דבר ה', וכיב"ז נתבאר בס' בראשית שם ובס' במדבר כ"ב י"ח:

(יח) *וישב אל יתר חותנו. ליטול רשות ממנו, או משום שנשבע לו כמו שהביא רש"י בשם המכילתא, או כדאיתא בש"ר פ"ד שאמר משה שחייב בכבודו יותר מאביו ואמו שפתח לו פתח בהיותו נודד. והנה כתיב יתר בשמו הקודם, והרי כבר כתיב יתרו ע"ש שנתחכם ונתעלה, בא ללמדנו שלא נימא דמה שהעמיס משה על עצמו ליטול רשות הוא משום שהיה יתרו חשוב מאד, ואין דרך ארץ להפליג עצמו ממנו בלי רשותו, לא כן אלא אפילו משום שהוא יתר, אלא כיון שהוא חותנו ועשה טובה עמו שנתן לו אשה ולחם:*

ואראה העודם חיים. כבר ביארנו בס' בראשית מ"ה כ"ח דלשון זה של ואראה משמעו רק להתראות שעה קלה ולשוב אח"כ, והיינו שכבר ידע משה ממה שאמר לו ה' והוריתי אתכם וגו', שלא תהיה הגאולה מיד בסירוב הראשון, וא"כ היה בדעתו לשוב אחר כך למדין, ולילך עתה בעצמו בלי אשתו ובניו שהרי ירא מהאנשים המבקשים נפשו, מש"ה אמר ליתרו שילך לשעה ולא גלה לו שהולך בשליחות הגאולה, שאין בזה תועלת להודיעו, על כן אמר לו לראות את אחיו, והרי גם זה אמת שהיה רואה שלום בית אביו:

(יט) לך שוב מצרים. לחלוטין ולא בדרך עראי:

(כ) ויקח משה וגו'. אחר שהודיעו ה' שאין לו לירא מרשעי ישראל המבקשים נפשו, שוב נתחזק באמונה ולא ירא אפילו לקחת אשתו ובניו למצרים, אף על גב שהיה לו לירא עבורם מפני פרעה, שהרי לא הובטח אלא על עצמו כי אהיה עמך, וכמש"כ בס' בראשית ל"ב י' דבזה הלשון אין משמעו שמירת הנשים ג"כ, אבל מ"מ כבר בטח לבו שלא יאונה רע גם לאשתו ובניו:

וישב ארצה מצרים. והא דכתיב בפ' יתרו אחר שלוחיה, איתא במדרש שבשביל שראתה צערן של ישראל בעת גזרת תבן, לא יכלה לסבול ושבה אל אביה, ובמכילתא ריש פ' יתרו תניא כי בעת שפגע משה עם אהרן א"ל אהרן על הראשונים אנו מצטערין כו', אז שבה לבית אביה:

**העמק דבר שמות פרק ה**

(ג) אלהי העברים נקרא עלינו. הפלא מה קוו משה ואהרן דבמה שיאמרו בלשון אחר יהי ניחת פרעה, ועוד אם באמת אמר הקדוש ברוך הוא בזה הלשון כה אמר ה' אלהי העברים, היאך שנו ואמרו אלהי ישראל, וגם זה אינו מובן למה התקצף פרעה על מאמר השני יותר מן הראשון, באמרו עתה ברוגז למה משה ואהרן וגו', וגם יש להבין שאר השנוים בין שני המאמרים. אלא כך הענין, שהבינו משה ואהרן שפרעה טעה בכונתם, מדאמר וגם את ישראל, דמשמעו אנשי מעלה ביחוד, כמש"כ להלן ט' ד' ובכ"מ, מובן שכסבור פרעה שאין מבקשים אלא על ראשי העם לעשות איזה אסיפה ושמה יחוגו לפני ה', והבין פרעה כן משני טעמים, חדא ממה שאמרו אלהי ישראל ולא אלהי יעקב, שנית ממשמעות ויחגו לי, שענינו שמחה הבא במחולות וריקודים כדאי' בחגיגה דף י' ב' דה"ק רחמנא אכלו ושתו וחגו חגא, ועיין להלן כ"ג י"ד ובס' דברים ט"ז ט"ו, ובכ"מ, אמנם לשון ויחגו לי משמעו לפני, היינו גילו ברעדה כעומד לפני ה' ושמח, וזה א"א בכל המון, וגם ברגלים ובבהמ"ק אף על גב שהכל היו חייבים בקרבנות חגיגה ושמחה, מכ"מ לא הכל רקדו וחלו בבהמ"ק לפני ה', כ"א חסידי הדור כדאיתא בסוכה פ"ה [דנ"א ודנ"ג], משום שאסור לשמוח בפעולת הריקוד שם כי אם מי שיש לו רוח גבוהה של אהבת ה' ומשחק לפני ה'(א), וכן הבין פרעה בחכמתו כי ויחגו לי, אינו אלא באנשי המעלה מישראל, ע"כ הבין כי רק אותם הם מבקשים, ומשמעות עמי, מתפרש כ"פ על המיוחדים לי, כמו הגד לעמי פשעם דמשמעו אלו תלמידי חכמים, כדאיתא בב"מ ספ"ב, והכי מתפרש במלכותא דארעא כמש"כ בס' בראשית מ"א מ' ונ"ה ע"ש, שהם אנשי חיל שומרי מלכותו, ואחר שכן הבין פרעה לא התקצף פרעה, שלא היה בזה בטול מלאכה כ"כ, דאנשי מעלה היו מעטים ולא בעלי עבודה, ע"כ חזרו ואמרו בלשון אחר, אלהי העברים נקרא עלינו בשעה שדבר עמנו אמר אלהי העבריים, וזהו משמעות נקרא באל"ף, והכי איתא בת"י אתקרי עלנא, [והפלא על ת"א שפי' לעיל אתקרי וכאן תרגם אתגלי, ולהיפך מיבעי], ועברי משמעו פחותי ערך אפילו משם יעקב, אלא אדם שפל ומגושם רק מזרע העברים כמש"כ להלן כ"א ב'. ובאמת היו שני המאמרים מפי ה', גם המאמר הראשון היה לאנשי המעלה ויחוגו לי, גם המאמר השני לפחותי ודלת העם, ובלשון ונזבחה לה' אלהינו אף על גב שלא יחוגו לפני ה' מ"מ יקריבו כולם. ופי' עוד בזה המאמר בשם ה' נלכה נא דרך שלשת ימים במדבר, דמשמעו בברור שישובו אח"כ, וכך היה סבור פרעה בכל משך המכות, ועוד במכת הערב אמר משה לפרעה דרך שלשת ימים נלך במדבר וזבחנו וגו', אבל כ"ז היה בעוד לא היה מכת חשך ולא מתו עוד קטני אמנה והיו הרבה מכונים עברים, משא"כ אחר מכת חשך ומתו הפחותים בג' ימי אפלה, וכל הנשארים היו בזה המשך מתעלים והולכים כמבואר להלן ר"פ וארא ו' ו', וכיון שהגיע למכת בכורות אמר משה לפרעה הלשון שאמר ה' לעיל ד' כ"ב, כה אמר ה' בני בכרי ישראל, ואמר אליך שלח את בני וגו', וזה ודאי משמעו לחלוטין כדרך בן בכור העומד תמיד לסייע לאביו, [משא"כ שלח את עמי ויעבדני, יש לפרשו לאותו שעה, ויש לפרשו לחלוטין], אז קם המאמר הראשון אלהי ישראל שלח את עמי ויחוגו לי, ולא היה עוד הדבור דרך שלשת ימים וגו'. ופרעה הבין כ"ז היטב, ע"כ בשלחו כלה שלח לחלוטין, אך עם מצרים לא ידעו מכ"ז כאשר יבואר בפ' בא:

(כ) ויפגעו וגו' נצבים לקראתם. השגחה פרטית היה בזה, דבאמת משה לא היה במצרים כל משך הזמן, כמש"כ הרמב"ן בשם המכילתא שהחזיר אשתו ובניו למדין, וכ"ה במדרש שה"ש ורות דגואל הראשון נתכסה מישראל איזה משך, ואהרן לבדו לא עשה מאומה, עתה הזמין הקדוש ברוך הוא את משה ואהרן לקראת האנשים בדברם רתת, והיה זה נסיון למשה לראות כמה הוא סובל שלא יהרהר אחר מדותיו של הקדוש ברוך הוא:

(כב) למה זה שלחתני. אם לא הגיע עוד זמן הגאולה, למה זה שלחתני קודם הזמן:

(כג) לדבר בשמך. טענה אחרת, אפילו פשעו ונתחייבו להרע להם, מ"מ כיון שדברתי בשמך אינו מכבוד הקדוש ברוך הוא: